burgasdotpro/wikipedia huggingface dataset:
Agésipolis III.

Agésipolis III. () bol posledný kráľ Sparty kráľovskej línie Agiovcov. Vládol od roku 219 pred Kr. do roku 215 pred Kr. Jeho spolukráľom z kráľovského rodu Eurypontovcov bol Lykurgos. (vládol 219 – 211 pred Kr.)
Agésipolis bol nástupcom kráľa Kleomena III., ktorý po prehranej bitke pri Sellasii opustil Spartu a ako exulant sa usadil v Egypte, kde v roku 219 pred Kr. spáchal samovraždu. Počas celých dvoch rokov trávených Kleomenom v exile, bol spartský trón prázdny a Sparta prežívala krízu, a až po jeho smrti novozvolení efori zvolili Agesipola za nového kráľa v kráľovskej línii Agiovcov, keďže pochádzal z tohto rodu. Agésipolis bol synom už nebohého Agésipola, staršieho syna Kleombrota II.
Keď sa v roku 219 pred Kr. Agésipolis stal kráľom bol ešte dieťaťom a preto mu efori za regenta určili jeho strýka Kleomena. Skutočné opraty moci však v Sparte držal jeho spolukráľ Lykurgos zvolený v kráľovskej línii Eurypontovcov, ktorý ho okolo roku 215 pred Kr. po nejasných udalostiach zosadil a odsúdil na vyhnanstvo. Lykurgos sa tým po prvý raz v histórii Sparty chopil samostatnej vlády.
Agésipolis sa z exilu niekoľkokrát pokúsil získať spartský trón. V roku 195 pred Kr. sa spolu s ďalšími spartskými exulantmi pridal na stranu Rimanov, ktorí pod vedením Tita Flaminina viedli vojenskú výpravu proti samozvanému kráľovi Sparty Nabidovi. Nabis bol porazený, ale kráľom zostal, lebo Rimania sa uspokojili s mierovou zmluvou.
V roku 183 pred Kr. sa Agésipolis plavil ako vyslanec exulantov Sparty do Ríma, kde chcel Rimanov požiadať o pomoc pri riešení vnútorných problémov Sparty, ale jeho loď bola napadnutá pirátmi, a on bol spolu s ďalšími exulantmi zabitý.
Veľký rozvod

Veľký rozvod (angl. "The Great Divorce") je kresťanská fikcia C.S. Lewisa, ktoré alegoricky zachytáva kresťanské vnímanie života po smrti ako cestu autobusom z pekla/očistca (znázornené ako sivé mesto) do neba. Dopĺňa predchádzajúcu knihu C.S. Lewisa Rady skúseného diabla.
Pracovný názov knihy bol „Kto ide domov?“, no neskôr bol na naliehanie vydavateľa zmenený. Názov odkazuje na dielo Williama Blakea "Svadba neba a pekla". Veľký rozvod bol prvýkrát vydaný ako seriál v náboženskej publikácii s názvom The Guardian (nie je spojený žiadnym spôsobom s modernými britskými novinami rovnakého mena) v rokoch 1944 a 1945, a čoskoro potom aj v knižnej podobe.
Lexa (priezvisko)

Lexa je priezvisko odvodené od mena Alexander. Na Slovensku sa najviac vyskytuje v Bratislave. Častejšie je v Česku, najviac v mestách Praha, České Budějovice a Opava.
Známi nositelia.
Pozri v článku Lexa.
Futbal na Letných olympijských hrách 2000 – muži

Mužský turnaj vo futbale na Letných olympijských hrách 2000 prebiehal od 13. do 30. septembra. Na turnaji sa zúčastnilo 16 mužstiev. Jednotlivé krajiny reprezentovali výbery hráčov do 23 rokov. Každé mužstvo mohlo doplniť súpisku o troch hráčov starších ako 23 rokov.
Mikio Sató

Mikio Sató () (* 18. apríl 1928) je japonský matematik. Je zakladateľom odvetvia algebraickej analýzy, zaoberá sa aj rôznymi oblasťami algebry, ako aj parciálnymi diferenciálnymi rovnicami, či Fourierovou analýzou. Je nositeľom Wolfovej ceny za matematiku (2002/3).
John Tate

John Torrence Tate (* 13. marec 1925, Minneapolis, Minnesota, USA† 16. október 2019) bol americký matematik. Je známy predovšetkým vďaka svojim prínosom v oblasti algebraickej teórie čísel, ako aj v súvisiacich oblastiach algebraickej geometrie. Je nositeľom Wolfovej ceny za matematiku (2002/3), ako aj Abelovej ceny (2010).
Drevený artikulárny kostol (Hronsek)

Drevený artikulárny kostol v Hronseku je evanjelický kostol.
Protestantské cirkevné obrady sa v Hronseku vykonávali do roku 1726 v miestnom renesančnom kaštieli. Keď už vyhradené priestory pre obyvateľov širokého okolia nepostačovali, bolo rozhodnuté o výstavbe nového artikulárneho kostola. Hronsek bol vybraný ako spádová obec severnej časti Zvolenskej stolice. Pre južnú časť to bol podobný kostol v Ostrej Lúke.
V čase stavby artikulárnych chrámov habsburskí úradníci robili všetko pre to, aby ešte zmenšili trvácnosť protestantských cirkevných stavieb. Svojvoľným prekrúcaním šopronských artikúl ešte sprísňovali aj tak obmedzujúce sankcie. Pre stavbu v Hronseku bolo vybrané miesto, kde bolo hronovisko. Všade na okolí boli močiare a v bezprostrednej blízkosti rieka Hron. Stavba napriek tomu nebola nikdy zaplavená. Jednou z ďalších požiadaviek bolo, aby všetci návštevníci mali miesto na sedenie. 
Stavba kostola začala 23. októbra 1725 a na jeseň 1726 bola dokončená. Meno autora projektu nie je známe. Kostol je postavený v tvare kríža. Dlhšie rameno kríža má dĺžku 23 m, kratšie má 18 m, výška kostola je 8 m. Stavba je hrazdenej drevenej konštrukcie z masívneho - dubového a ihličnatého - smrekovcového dreva.
Unikátne je použitie klasickej spojovacej techniky hlavných nosných prvkov, ktoré sú spájané klasickými tesárskymi spojmi a drevenými kolíkmi. Vnútorná klenba kostola pripomína tvar prevrátenej lode. Nachádzajú sa tu neobvyklé prvky škandinávskej architektúry, ktorú charakterizujú stĺporadia na chóroch a pod chórmi, zdobené iónskym ornamentom a prístrešky pri vstupe, podľa čoho sa usudzuje, že na stavbe pracovali remeselníci z Nórska či Švédska. Jedinečné je aj amfiteatrálne usporiadanie lavíc na chóroch.
Oltár kostola má šesť vymeniteľných obrazov. Obrazy sú z roku 1771 od majstra Samuela Kialoviča. Nad oltárom sú anjeli držiaci erby šľachtických rodín z okolia, ktorí podporovali evanjelickú cirkev. Organ je dielom majstra Martina Podkonického z Banskej Bystrice. Patrí medzi vzácne barokové organy. Pochádza z roku 1764. Luster, pôvodne pozlátený, je dar richtára Martina Hudeca z Veľkej Lúky.
Celková kapacita kostola je 1 100 miest na sedenie. Do kostola vedie 5 vchodov. Po obvode kostola je 30 okien. Strecha je šindľová s tromi krížmi a kohútom - symbolom kresťanskej bdelosti.
V blízkosti kostola je zvonica s rovnakou architektúrou, ktorá bola postavená súčasne s kostolom 1726. Na nádvorí kostola sú tri staré lipy, ktoré boli vysadené pri vysviacke kostola.
V roku 1990 bolo zistené rozsiahle poškodenie dreva a drevených konštrukcií spôsobené drevokazným hmyzom, hubami a hnilobou. Bola ohrozená celková statika. Od roku 2005 boli vykonané prieskumy a návrhy na reštaurovanie. Reštaurovaný bol organ, obrazy a drevené konštrukcie. V roku 2023 je už kostol a zreštaurovaný a prístupný verejnosti.
7. júla 2008 na 32. zasadnutí Výboru UNESCO v kanadskom Quebecu bol kostol aj so zvonicou zapísaný do Zoznamu svetového dedičstva UNESCO.
Literatúra.
KAJBA, Peter; FILO, Ján. "Hronsek - drevený artikulárny kostol". 1. vyd. Banská Bystrica : Ján Filo, 2014.
Ženská dvojhra na Brisbane International 2010

Ženská dvojhra na Brisbane International 2010 sa hrala ako súčasť Brisbane International 2010 od 3. januára do 10. januára. Víťazkou sa stala nasadená jednotka Belgičanka Kim Clijstersová, ktorá vo finále zdolala krajanku Justine Heninovú 6:3, 4:6, 7:6(6). Bol to jej 36. titul na okruhu WTA v dvojhre.
Živorodosť

Živorodosť alebo viviparia je schopnosť živočíchov rodiť živé mláďatá, tzn. bez vajcových obalov. Jej opakom je rodenie mláďat s vajcovými obalmi, čiže vajcorodosť.
Živorodosť sa vyskytuje u rôznych skupín stavovcov aj bezstavovcov. Sú ňou charakteristické napríklad všetky fylogeneticky vyspelejšie cicavce – živorodce ("Holotheria"), ale aj mnohé druhy rýb, parýb, hmyzu, pavúkovcov a ďalších. 
Spôsob privádzania mláďat na svet sa volá pôrod a predchádza mu vnútrotelový vývin – gravidita. Na vnútrotelový vývin bývajú orgány samice prispôsobené, či už ide o pozmenené orgány s pôvodne inou funkciou (napr. rozšírené vajcovody u živorodých rýb) alebo o špecializované orgány ktoré sa vyvinuli len na tento účel (maternica). Pokiaľ samica čaká súčasne viac ako jedno mláďa, rozlišujeme dva prípady: v prvom ich privedie na svet krátko po sebe pretože všetky zárodky dozrú naraz, v druhom dozrievajú zárodky postupne a teda ich samica rodí postupne (prípadne naraz, ale minimálne jedno z mláďat preto zostáva menej vyvinuté) – superfetácia.
Hydronefróza

Hydronefróza (lat. "hydronephrosis") je rozšírenie obličkovej panvičky spôsobené stagnáciou moču pri prekážke v močových cestách. V pokročilých štádiách spôsobuje atrofiu obličkového parenchýmu a môže viesť až k úplnému zániku jej funkcie.
Papilóm

Papilóm je nezhubný nádor z pôvodom epitelových buniek, ktorý sa vyskytuje predovšetkým v močovom mechúri, menej často v panvičke a v močovode. Môže byť "solitárny" (jeden) alebo "mnohopočetný". Príčinou vzniku časti papilómov je ľudský papilomavírus (HPV, z angl. "human papillomavirus").
Němec (priezvisko)

 Němec je české priezvisko s významom Nemec. V Česku patrí medzi najrozšírenejšie, s najväčším výskytom v mestách Praha, Brno, Ostrava a České Budějovice. Na Slovensku je najčastejšie v Žiline.
Známi nositelia.
Pozri v článku Němec.
Vlajka štátu Georgia

 
Súčasná vlajka štátu Georgia bola prijatá 8. mája 2003.
Opis.
Vlajku tvoria tri vodorovné pruhy červený – biely – červený v zhodnom pomere. V hornom rohu vlajky je modré karé (kantón) obsahujúce 13 bielych päťramenných hviezd vytvárajúcich kruh. Každá z hviezd je pootočená tak, aby dva jej cípy smerovali do kruhu a ostatné tri von. Hviezdy symbolizujú spojenie trinástich pôvodných štátov USA. Vo vnútri kruhu je štátny znak Georgie, ide o vnútornú časť lícovej strany štátnej pečati Georgie. Tá zobrazuje tri stĺpy podopierajúce klenbu s nápisom CONSTITUTION (Slovensky:ÚSTAVA). Stĺpy, symbolizujúce tri piliere vlády: zákonodarnú, výkonnú a súdnu, sú omotané stuhami so štátnym mottom: Wisdom, Justice, Moderation! (Slovensky: Múdrosť, Spravodlivosť a Umiernenosť). Pri prostrednom stĺpe stojí na stráži muž oblečený v koloniálnom odeve, ako vojak z Americkej revolúcie. V ruke drží meč symbolizujúci obranu ústavy. Pod týmto znakom je motto: In God We Trust (Slovensky: Veríme v Boha). Georgia je taktiež na prvom mieste v USA v počte zmien svojich štátnych vlajok.
Stephanus

Stephanus môže byť:
Forth Railway Bridge

Forth Railway Bridge alebo Forth Rail Bridge je konzolový most nad zálivom Firth of Forth na východe Škótska, 14 km západne od Edinburghu. Most spája hlavné mesto Edinburgh s oblasťou Fife. Hneď vedľa tohto železničného mosta bol v roku 1964 postavený cestný most Forth Road Bridge.
Dejiny.
Prvý most skonštruoval britský železničný inžinier Thomas Bouch, avšak stavba sa zastavila po položení základového kameňa. Dôvodom bolo zlyhanie jeho predchádzajúcej stavby Tay Rail Bridge, ktorý sa v roku 1847 zrútil. Oba jeho projekty boli visuté mosty, priehradového tvaru s použitím pudlovaného železa a liatiny. Po Bouchovej smrti začali na projekte pracovať Sir John Fowler a Sir Benjamin Baker, ktorých projekt bol zrealizovaný v rokoch 1883 - 1890 glasgowskou spoločnosťou Sir William Arrol &amp; Co. Most tak nahradil frekventovanú lodnú prepravu.
Konštrukcia.
Most bol postavený z ocele a bol prvým v Británii, ktorý použil tento materiál. Most je dlhý 2 528,7 m s výškou železnice 48,2 m nad hladinou mora. Denne premáva cez most 190 až 200 vlakov. Rozpätie dvoch hlavných a zároveň najväčších polí je 521,3 m, toto rozpätie bolo po dokončení stavby svetovým rekordom. Ostatných 15 menších polí má rozpätie 51 m a päť ďalších 7,6 m. Výška štyroch vežovitých konzolových konštrukcií je 104 m. Jeho výstavba stála 3,2 milióna £.
Panoráma.
vľavo Forth Road Bridge a vpravo Forth Rail Bridge
Mužská štvorhra na Brisbane International 2010

Mužská štvorhra na Brisbane International 2010 sa hrala ako súčasť Brisbane International 2010 od 3. januára do 10. januára. Titul získal francúzsky pár Jérémy Chardy, Marc Gicquel, ktorý vo finále porazil česko-indický pár Lukáš Dlouhý, Leander Paes 6:3, 7:6(5).
Vlajka štátu Kalifornia

Vlajka štátu Kalifornia, nazývaná Bear Flag ("Medvedia vlajka"), bola v súčasnej podobe prijatá v roku 1911, jej história však siaha až do roku 1846.
Opis.
Vlajka Kalifornie má biely list, v ktorého strede je medveď grizzly idúci smerom k žrdi. Pod ním je nápis California Republic (Kalifornská republika). V dolnej časti vlajky je vodorovný červený pruh a v žrďovom hornom rohu je červená päťramenná hviezda.
Symbolika.
Kalifornský grizzly (čo je i oficiálne štátne zviera) symbolizuje silu, hviezda reprezentuje zvrchovanosť, červená farba znamená odvahu a biele pozadie čistotu.
História.
Medvedia vlajka po prvýkrát zaviala dňa 14. júna 1846 v meste Sonoma, keď sa americký osadníci vzbúrili proti mexickej vláde (tzv. Vzbura Medvedej vlajky). Krátko nato vydali prehlásenie o nezávislosti Republiky Kalifornie od Mexika. Vlajka však viala len do 9. júla 1846, keď už Spojené štáty boli vo vojne s Mexikom. Skoro potom bola Medvedia vlajka nahradená vlajkou Spojených štátov amerických. Oficiálnou vlajkou štátu Kalifornia sa Medvedia vlajka stala až v roku 1911.
Autorom pôvodnej Medvedej vlajky z roku 1846 bol William Todd, synovec Mary Todd Lincoln, manželky Abrahama Lincolna.
Kosice

Kosice môže byť:
Pozri aj.
Vlajka štátu Michigan

Súčasná vlajka štátu Michigan bola prijatá v roku 1911, a je už treťou vlajkou v poradí. 
Popis.
Vlajka má tmavo modrý list, v ktorého strede sú umiestené všetky prvky, ktoré obsahuje vnútorný kruh veľkej pečate tohto štátu. Ide o modrý štít, s nápisom "TUEBOR" („"Budem obhajovať"“), zobrazujúci muža so zbraňou v ruke stojaceho na zelenom brehu jazera pri východe slnka, ktorý držia dvaja štítonosiči vapiti a los. Nad štítom je heraldicky vpravo hľadiaci symbol Spojených štátov – orliak bielohlavý, ktorý v pazúroch drží zväzok šípov a olivovú ratolesť. Nad ním je červená stuha s bielo napísaným heslom v latinčine: "E PLURIBUS UNUM" („"Z mnohých jeden"“). Pod štítom je naopak biela stuha opäť s latinským heslom: "SI QUAERIS PENINSULAM AMOENAM CIRCUMSPICE" („"Pokiaľ hľadáte príjemný polostrov, dívajte sa okolo seba"“). Tato vlajka bola zavedená roku 1911 a v poradí ide o tretiu vlajku Michiganu.
Sľub vernosti.
Súčasný sľub vernosti vlajke Michiganu, ktorého autorom je Harold G. Coburn, bol prijatý zákonom v roku 1972.
Gorbačov

Gorbačov () je ruské priezvisko.
Vlajka štátu Montana

Súčasná vlajka štátu Montana bola prijatá v roku 1905 a názov štátu MONTANA bol pridaný v roku 1981.
Opis.
Vlajka má modrý list so zlatým nápisom MONTANA, pod ním je umiestnená štátna pečať Montany. Ta zobrazuje les a vodopády Great Falls na rieke Missouri v lúčoch slnka. Na pravom brehu rieky je pluh a lopata, symbolizujúce baníctvo a poľnohospodárstvo. V popredí sa nachádza stuha so štátnym mottom v španielčine: "Oro y plata" (slovensky: "Zlato a striebro").
Ženská štvorhra na Brisbane International 2010

Ženská štvorhra na Brisbane International 2010 sa hrala ako súčasť Brisbane International 2010 od 3. januára do 10. januára. Titul získal český pár Andrea Hlaváčková a Lucie Hradecká, ktorý vo finále porazil maďarsko-španielsky pár Melinda Czinková, Arantxa Parrová Santonjová až v zápasovom tajbrejku 10:4.
Jačmeň dvojradový

Jačmeň dvojradový alebo jačmeň siaty dvojradový alebo jačmeň siaty jarný dvojradový (lat. "Hordeum distichon, Hordeum vulgare ssp. distichon, Hordeum vulgare var. distichon, Hordeum vulgare f. distichon"; namiesto slova distichon môže byť vždy slovo "distichum") je taxón jačmeňa (zaraďovaný buď ako samostatný druh alebo novšie ako podtaxón jačmeňa siateho), u ktorého dozrievajú v klase len dva rady zŕn. 
Dvojradový klas je pôvodnou divou formou jačmeňa, z ktorej vznikla forma šesťradová mutáciou génu "vrs1". Zrno dvojradového jačmeňa má nižší podiel proteínov, je preto vhodnejšie na sladovú fermentáciu pri výrobe piva. Výhodou nižšieho obsahu proteínov je aj čírejší produkt.
Eustream

eustream, a.s. (od založenia do 2. januára 2008 pod obchodným menom SPP – preprava, a. s.) je dcérska spoločnosť SPP Infrastructure, a. s., ktorý je jej 100-percentným vlastníkom. Hlavným predmetom činnosti spoločnosti je tranzitná potrubná preprava zemného plynu cez územie Slovenska.
Preprava plynu cez Slovensko.
Prepravnú sieť tvorí systém štyroch a na niektorých miestach piatich vysoko-tlakových plynovodných potrubí a kompresorových staníc. Na Slovensku sú v prevádzke kompresorové stanice vo Veľkých Kapušanoch, Jablonove nad Turňou, Veľkých Zlievcoch, Ivanke pri Nitre a Lakšárskej novej Vsi.
V júni 1967 bol slávnostnej otvorený medzinárodný plynovod Bratstvo, ktorý bol v roku 1968 prvýkrát použitý na medzinárodnú prepravu zemného plynu z Ruska do Rakúska. Plynovod Bratstvo je dnes súčasťou plynárenskej distribučnej siete SPP – distribúcia, a. s. a nevykonáva funkciu medzinárodnej prepravy. Prevádzkovateľom prepravnej siete bola spoločnosť Tranzitní plynovody Praha - Transgas. Po rozdelení Československa 1. januára 1993 nastalo aj rozdelenie prepravnej spoločnosti, pričom slovenská časť sa stala súčasťou SPP ako divízia prepravy s oficiálnym názvom Slovtransgaz.
Na základe rozhodnutia Vlády Slovenskej republiky sa zmenila 5. júna 2014 akcionárska štruktúra spoločnosti SPP, ktorá bola 100% vlastníkom spoločnosti Eustream. Táto zmena vyvolala reorganizáciu celej skupiny SPP. V novej štruktúre sa stala jediným akcionárom Eustreamu spoločnosť SPP Infrastructure, a.s., Bratislava, v ktorej vlastní SPP 51 % akcií a Energetický a průmyslový holding, a.s., (EPH) zvyšných 49 %.
Od roku 1968 sa cez Slovensko prepravilo takmer 2,5 bilióna (2 500 000 000 000) metrov kubických zemného plynu. Maximálna ročná kapacita prepravy cez Slovensko je viac ako 90 miliárd metrov kubických zemného plynu. V roku 2015 prepravil Eustream viac ako 55,8 miliárd metrov kubických zemného plynu, čo je približne 10 % celkovej spotreby zemného plynu Európskej únie. Prístup ku kapacitám prepravného systému je založený na Entry – Exit princípe. Zákazník si na vstup alebo výstup do/z prepravného systému môže zvoliť jeden z nasledujúcich vstupných/výstupných bodov :
Prepravný systém spoločnosti Eustream predstavuje dôležité energetické spojenie medzi Spoločenstvom nezávislých štátov a Európskou úniou. Je prepojený s hlavnými prepravnými trasami na Ukrajine, v Česku, Rakúsku a Maďarsku. V rámci ďalšieho rozvoja prepravnej siete pokračuje spoločnosť v prípravách možného nového plynovodného prepojenia medzi Slovenskom a Poľskom s napojením na LNG terminál Świnoujście, ktoré môže byť ďalším medzníkom pre zvýšenie bezpečnosti dodávok plynu severojužného koridoru. Ďalším projektom tohto druhu je aj projekt Eastring, ktorý bol v rekordne krátkom čase zaradený do zoznamu projektov spoločného záujmu Európskej únie.
Marcel Lopuchovský

Marcel Lopuchovský (* 2.máj 1977) je súčasný slovenský bobista a bývalý atlét.
Atletika.
Zúčastnil sa na Letných olympijských hrách 2000 v austrálskom meste Sydney, kde nastúpil v štafetovej disciplíne behu na 4 x 400 metrov spolu so Štefanom Balošákom, Radoslavom Holúbkom a Mariánom Vanderkom. Časom 3:09,54 min nepostúpili cez prvé kolo.
Slovensko reprezentoval aj na Majstrovstvách sveta v atletike 1999 a na Halových majstrovstvách Európy 2002.
Newport (Oregon)

Newport je mesto na pobreží Tichého oceánu v štáte Oregon. Nachádza sa v centrálnej časti oregonského pobrežia, asi západne od hlavného mesta Oregonu Salemu. Mesto je sídlom okresu Lincoln County a v roku 2000 malo 9532 obyvateľov. 
Zaujímavosti.
Newport je dôležitým turistickým strediskom, nachádzajú sa tu o. i.. aj dva majáky a Oregon Coast Aquarium, ktoré preslávila kosatka Keiko pri natáčaní filmu Zachráňte Willyho. 
Partnerské mestá.
Newport má iba jediné partnerské mesto:
Eugene

Eugene môže byť:
Tillamook

Tillamook je mesto na pobreží Tichého oceánu v americkom štáte Oregon. Mesto sa nachádza na juhovýchodnom konci zálivu Tillamook Bay. Je pomenované podľa kmeňa pôvodného obyvateľstva Tillamook, ktorý obýval túto oblasť začiatkom 19. storočia. Počet obyvateľov podľa sčítania z roku 2000 bol 4352. V roku 2006 bol odhad počtu obyvateľov 4675. Mesto je známe predovšetkým výrobou syrov.
1. hokejová liga SR 2009/2010

1. hokejová liga SR 2009/2010 bola sedemnástou sezónou 1. hokejovej ligy SR. Súťaž mala 14 účastníkov. Prvých osem mužstiev postúpilo do play-off. Víťazom sa stalo družstvo ŠHK 37 Piešťany, ktoré vo finále porazilo družstvo HC 07 Prešov 4:3 na zápasy v sérii hranej na štyri víťazné zápasy. ŠHK 37 Piešťany si v baráži nevybojovali postup do extraligy. Pre družstvá od 9.-14. miesta sa sezóna skončila. Vypadlo družstvo MšHK Prievidza.
Križiak dvojfarebný

Križiak dvojfarebný alebo križiak mramorovaný ("Araneus marmoreus") je pavúk z čeľade križiakovité. Objavuje sa na lúkach s vysokou trávou alebo na okrajoch lesov. Svojím sfarbením sa radí medzi najkrajšie križiaky.
Opis.
Hlavu a hruď má svetlohnedú a uprostred s tmavým prúžkom. Na spodnej časti zadočku je jasne viditeľný žilkovaný vzor, ktorý sa podobá na mramor. Dospelá samica dorastá až do 14 mm.
Spôsob života.
Pevnú a hustú sieť si stavia asi 120 cm nad zemou. Klasy trávy alebo spletené listy sú často prepojené so signálnym vláknom siete. V prírode sa mláďatá vyskytujú hojne na jar, zato dospelé jedince od augusta do októbra. Živí sa predovšetkým muchami a motýľmi.
Rozmnožovanie.
Samec upradie k sieti samice svoje vlastné vlákno. Brnkaním naň samici hovorí, že nie je korisť, ale partner. Pri troche šťastia samica vybehne samcovi naproti a nastaví k nemu pohlavný otvor. Samec dychtivo pribehne a dotkne sa bulbami naplnenými spermiami pohlavného otvoru samice. V tom okamihu samica uchytí samca silnými nohami, obalí ho pavučinami, usmrtí jedom z klepietok a zožerie. Niekoľko týždňov po parení samica žije normálnym spôsobom. Zadoček sa medzitým silne zväčší. V októbri samica nakladie vajíčka do pavučinového kokónu a uhynie. Vajíčka prezimujú.
Skalničník výhonkatý

Skalničník výhonkatý ("Jovibarba globifera") je rastlina z čeľade Crassulaceae. Rastie na skalách a na kamenistých suchých miestach. Má jemné, ale pevné korene. Stonku má obrastenú zakrpatenými, dužinatými listami, v ktorých si uchováva zásoby vody. Je to trváca, stálozelená rastlina (aj v zime je zelený). Kvitne iba zriedka.
Brušná prietrž

Brušná prietrž (iné názvy: brušná hernia, abdominálna hernia, abdominálna prietrž, hernia, prietrž, hovorovo pruh, nesprávne (po česky) "kýla") je najčastejší druh prietrže (hernie), spočívajúci vo vyklenutí pobrušnice (vak prietrže), ktoré prechádza defektom v stene brušnej (bránka prietrže). Obsahom vaku prietrže je najčastejšie veľká predstera, tenké črevo, hrubé črevo alebo žalúdok.
Vznikajú vytlačením dutiny brušnej cez oslabené miesta alebo defekty (napr. jazvy po operáciách) v brušnej stene, alebo do preformovaných záhybov medzi orgánmi v dutine brušnej.
Delíme ich na vonkajšie (viditeľné na povrchu tela) a vnútorné (vo vnútri dutiny brušnej).
Podla umiestnenia sa rozlišuje najmä:
ALADIN

ALADIN (z francúzskeho Aire Limitée, Adaptation Dynamique, Development International) je numerický model počasia, pomocou ktorého sa pripravujú krátkodobé predpovede počasia. 
Výsledky.
Výstupom modelu sú predpovede fyzikálnych parametrov atmosféry, z ktorých sa kreslia predpovedné mapy:
Externé odkazy.
ALADIN na stránkach SHMÚ
Aviakompanija Rossija

AO Aviakompanija Rossija (, do roku 2011: Federaľnoje gosudarstvennoje unitarnoje predprijatie Gosudarstvennaja transportnaja kompanija Rossija – , v preklade: Federálny štátny unitárny podnik Štátna dopravná spoločnosť Rusko), pôsobiaca pod názvom Rossija — Rossijskie avialinii (, v preklade: Rusko – Ruská letecká spoločnosť) je ruská letecká spoločnosť so sídlom v Petrohrade. Prevádzkuje letecké spojenia z letiska Pulkovo v Petrohrade.
Flotila.
Komerčné lietadlá.
Komerčná flotila pozostáva z nasledujúcich lietadiel (stav z marca 2015): 
Vládna flotila.
Vládna flotila pozostáva z nasledujúcich lietadiel (stav z júna 2015):
František Bojničan

Mgr. František Bojničan (* 6. marec 1960, Hlohovec) je slovenský karikaturista.
Životopis.
Pôvodným povolaním fotograf. Žije v Hlohovci, kde aj tvorí. Pracoval postupne ako fotograf, výtvarník, robotník a nakoniec štátny zamestnanec. Popri zamestnaní podnikal a robil reklamného manažéra.
Prvú kresbu uverejnil v roku 1976 v podnikovom časopise, potom kreslil pre rôzne noviny okresného formátu. V roku 1992 mal prvú väčšiu výstavu spojenú s vernisážou. V tomto roku sa stal jeho „krstným otcom“ známy karikaturista Miro Ďurža, s ktorým v roku 1993 aj vystavoval. K tomuto termínu sa viaže vznik „Považského štvorlístka“ do ktoré patrili okrem Bojničana ešte Miro Ďurža, Vladimír Pavlík a Vojto Haring. Bol členom Združenia karikaturistov na Slovensku "FORMÁT" od jeho založenia v r. 1990 až do jeho zániku v r. 1994, v súčasnosti je členom združenia karikaturistov "UZOL". Je členom "Združenia výtvarných umelcov Západného Slovenska". Je riaditeľom bienále kresleného humoru „Fraštacký tŕň“ v Hlohovci, ktorého komisárom bol od založenia karikaturista, epigramatik a psychológ Vojto Haring. Tiež je členom Klubu kreslířú a humoristú (Česko). V roku 2001 ukončil Pedagogickú fakultu Univerzity Komenského v Bratislave – odbor: vychovávateľstvo, špeciálna pedagogika. Je jeden zo zakladajúcich členov „KNP“ (Klub nespravodlivo plešatých).
Za svoje výtvarné diela (aj fotografie) dostal viacero ocenení, z toho za karikatúry štyridsať cien doma i v zahraničí.
Anthonis van Dyck

Anthonis van Dyck (iné mená: Antoon van Dyck, Anthony van Dyck; * 22. marec 1599, Antverpy – † 9. december 1641, Londýn) bol flámsky barokový maliar a grafik.
Študoval u Rubensa. Čoskoro sa stal vedúcim maliarom anglického kráľovského dvora a portrétoval nielen kráľa a jeho rodinu, ale aj dvoranov a šľachticov. Stal sa významným zakladateľom aristokratického portrétu a tiež školy anglických portrétistov v 17. storočí.
K jeho najznámejším dielam patrí obraz "Kráľ na love" (Louvre, Paríž), na ktorom je zobrazený Karol I. so svojim koňom a dvomi pážatami v podvečernej krajine.
Balaša (priezvisko)

Balaša je priezvisko. Na Slovensku je veľmi zriedkavé, vyskytuje sa v obciach okresu Nové Zámky: Dolný Ohaj a Trávnica, ako aj v Bratislave.
V Uhorsku existoval šľachtický rod Balaša (maď. Balassa).
Známi nositelia.
Pozri v článku Balaša.
Votrelec

Votrelec môže byť:
Lykourgos (kráľ Sparty)

Lykourgos (iné názvy: Lykurgos, Lykúrgos, Lykurg, gr. Lykourgos/iný prepis:Lykúrgos) bol kráľ Sparty zvolený v kráľovskej línii Eurypontovcov. Vládol od roku 219 pred Kr. do roku cca 210 pred Kr. Jeho spolukráľom z kráľovského rodu Agiovcov bol Agesipolis III. (vládol 219 – cca 215 pred Kr.)
Lykurgos bol eformi zvolený za kráľa v nepokojných časoch histórie Sparty. Jeho predchodca Eukleidas zomrel v roku 222 pred Kr. pri obrane Sparty v bitke pri Sellasii, kde Sparťania utrpeli drvivú porážku. Macedónsky kráľ Antigonos Dósón a vodca achájskeho spolku Arátos vstúpili ako prví dobyvatelia na jej pôdu a Spartu donútili vstúpiť do helénskeho spolku.
Smrť Antigona Dósóna v roku 221 pred Kr. však obnovila nádej Sparty na samostatnosť a spolu s aitólskym spolkom a Elidou napadli macedónskeho spojenca achájsky spolok. Počas nasledujúcej spojeneckej vojny, ktorá trvala od roku 220 do 217 pred Kr. v roku 219 pred Kr. novozvolení efori v Sparte zvolili za kráľov Lykurga v kráľovskej línii Eurypontovcov a Agesipola z kráľovskéj rodiny Agiovcov.
Nie je známe prečo bol eformi Lykurgos vybraný za panovníka miesto ďalších členov rodiny Eurypontovcov. V tejto rodine Eudamidov syn Archidamos zanechal dvoch synov, ktorých mu porodila Hippomedontova dcéra a tento Hippomedón, syn Agésilaa, vnuk Eudamida, ežte žil. Boli tu aj ďalší členovia tejto rozvetvenej rodiny, ale boli ponechaní stranou. Preto podľa antických historikov Lykurgos nemal nárok na korunu. Titus Livius píše, že podplatil eforov, keď každému z nich zaplatil jeden talent a čoskoro bol vyhlásený za potomka Herakla a tým sa stal aj jeho právoplatným dedičom trónu.
V roku 217 pred Kr. macedónsky kráľ Filip V. vo vojne zvíťazil. Messéniu pripojil k helénskemu spolku, Elidu si podrobil a s Aitóliou uzavrel mier. Dôvodom rýchleho ukončenia vojny bola snaha Filipa posilniť severné hranice s Ilýriou a rozšíriť macedónsky vplyv na jej územie. Sparta si tým zachovala samostatnosť.
Lykurgos si v Sparte v tomto období upevnil moc a okolo roku 215 pred Kr. po nejasných udalostiach zosadil svojho mladého spolukráľa Agesipola a ujal sa samostatnej vlády. Podľa historikov vládol tvrdo a zaradil sa medzi tyranov na spartskom tróne posledného obdobia dejín monarchie v Sparte. Následníkom Lykurga sa stal okolo roku 210 pred Kr. jeho syn Pelops.
Vlajka štátu New York

Vlajka štátu New York bola v súčasnej podobe prijatá v roku 1901.
Opis.
Vlajka štátu New York má modrý obdĺžnikový list, v ktorého strednej časti je štátny znak štátu New York zo štátnou pečaťou. Štátny znak má zlato lemovaný štít, ktorý zobrazuje dve lode plávajúce po Hudson River pod pohorím Hudson Highland, nad ktorým vychádza zlaté slnko. Nad štítom je žlto-modrá točenica, z nej vystupuje Zemeguľa ukazujúca Atlantický oceán. Nad Zemeguľou je symbol Spojených štátov – Orliak bielohlavý. Štítonosičmi sú dve ženy, heraldicky vpravo je to Bohyňa slobody, držiac kopiju s čiapkou slobody a šľapajúca na vrchol britskej kráľovskej koruny, ktorá symbolizuje slobodu po Americkej vojne za nezávislosť. Druhý štítonos (heraldicky vľavo) je Bohyňa spravodlivosti, ktorá má oči previazané šatkou a v ruke drží váhy spravodlivosti. Obe postavy stoja na bielej stuhe s latinským heslom: EXCELSIOR 
(slovensky "Stále nahor"), čo je motto štátu New York.
Dennis Sullivan

Dennis Parnell Sullivan (* 12. február 1941, Port Huron, Michigan, USA) je americký matematik, ktorý sa zaoberá predovšetkým topológiou (algebrickou, ako aj geometrickou) a dynamickými systémami. Je nositeľom viacerých vedeckých ocenení, v roku 2010 dostal Wolfovu cenu za matematiku a v roku 2022 Abelovu cenu.
Hraško (priezvisko)

Hraško je slovenské priezvisko. Najčastejšie je v Zolnej (okres Zvolen), Medzibrode (okres Banská Bystrica) a vo Zvolene.
Známi nositelia.
Pozri v článku Hraško.
Uppony

Uppony môže byť:
František Barkóci (arcibiskup)

Gróf František Barkóci ("Barkóczy de Szala", , * 15. október 1710, hrad Čičava – † 18. jún 1765, Bratislava) bol uhorský cirkevný hodnostár, prímas, arcibiskup, náboženský spisovateľ, mecén umenia a vedy, biskup jágerský (17461761) a arcibiskup ostrihomský (1761-1765). 
Životopis.
Pochádzal z významného uhorského rodu Barkóciovcov. Jeho otcom bol zemplínsky župan František (1650-1711); jeho starý otec, tiež zemplínsky župan, František (+ 1709) velil pluku husárov.
Gymnaziálne štúdium absolvoval v Košiciach, filozofiu na Trnavskej univerzite, kde získal doktorát (1730). V roku 1734 skončil v Ríme teológiu a vysvätili ho za kňaza. Pôsobil ako farár a kanonik v Jágri, od roku 1740 ako spišský prepošt. V roku 1744 ho konsekrovali za jágerského biskupa, ostrihomským arcibiskupom a uhorským prímasom sa stal v roku 1761. Bol to on, kto preniesol arcibiskupské sídlo z Trnavy do Ostrihomu. Pričinil sa aj o rekonštrukciu budovy, v ktorej dnes sídli Úrad vlády Slovenskej republiky - jeho rodový erb je na pilieroch vstupnej brány do areálu (z vonkajšej aj z vnútornej strany). Za zásluhy ho Mária Terézia vyznamenala veľkokrížom Radu sv. Štefana. Zároveň bol jedným zo sudcov sedmipanskej tabule. Bol aj literárne činný, tlačou vyšli jeho pastierske listy duchovenstvu a veriacim, okrem iného aj (v latinčine) "Privítanie kráľovnej Márie Terézie v mene stavov zhromaždených na sneme v Bratislave", Bratislava 1764.
Zomrel 18. júna 1765 v Bratislave, kde je aj pochovaný v arcibiskupskej krypte Katedrály sv. Martina.
Anton Sirmaj o ňom napísal: "„Gróf František Barkóci zo Saky, dedičný pán z Pavloviec a Tovarného, jágerský biskup, dôverný radca jeho cisársko-kráľovského majestátu a radca výsostnej kráľovskej rady uhorského miestodržiteľ, sudca výsostného súdu siedmich stolíc, dedičný župan stolice Heveš a okolia Solnoku, administrátor v úrade najvyššieho župana Zemplínskej stolice od roku 1756 až do roku 1757. Jeho očividné zásluhy ako kniežaťa svätej ríše rímskej a prvého muža v oboch štátoch boli také, že ani veky ich nezabudnú."“
Babka

Babka môže byť:
Babka (priezvisko)

Babka (o význame pozri babka) je české a slovenské priezvisko. Na Slovensku je najčastejšie v Leseniciach (okres Veľký Krtíš) a v Bratislave. V Česku je najčastejšie v Prahe a meste Klatovy.
Známi nositelia.
Pozri v článku Babka.
Nákovka

Nákovka môže byť:
Zoznam športových článkov/Í

Tento index bol automaticky vygenerovaný podľa tejto . Obsahuje 7 článkov. Aby sa nové články zobrazili v tomto indexe, musia byť zaradené aspoň do jednej z vymenovaných kategórii. Nové a upravené kategórie sa zohľadnia pri nasledujúcom generovaní.
ír.
Írske národné futbalové mužstvoÍrske národné futsalové družstvo mužovÍrske národné lakrosové družstvo mužovÍrske národné lakrosové družstvo žienÍrske národné vodnopólové družstvo mužovÍrske ragbyÍrsko na Letných olympijských hrách 2008
Rossija

Rossija môže byť:
František Barkóci

František Barkóci () je meno viacerých uhorských šľachticov:
Lincoln City (Oregon)

Lincoln City je mesto na pobreží Tichého oceánu v americkom štáte Oregon. Podľa sčítania z roku 2000 má 7 437 obyvateľov. Lincoln City sa rozprestiera pozdĺž cesty 101, známej pobrežnej spojnice Kanady a Mexika. Rozloha mesta je , v jeho katastrálnom území sa nachádza o. i. jazero Devils Lake a najkratšia rieka na svete D River.
História.
Lincoln City vzniklo 3. marca 1965 spojením miest Delake, Oceanlake a Taft a obcí Cutler City a Nelscott. Meno Lincoln City vzišlo zo sútaže miestnych školákov. Dnes je mesto populárnou turistickou destináciou najmä vďaka obriemu kasínu Chinook Winds Casino, ale tiež outletovému obchodnému centru. Pláž je obľúbeným miestom pre púšťanie drakov, Lincoln City býva označované ako hlavné mesto drakov.
Externé odkazy.
Oficiálne stránky mesta
Točenica

Točenica je veniec vytvorený z koncov prikrývadiel a položený cez helmu tak aby držal prikrývadlo na prilbe. Poetickejšie vysvetlenie hovori o vreckovke, ktorú dala milá rytierovi, keď odchádzal na rytiersku výpravu.
V heraldike sa točenica objavila súčasne s prikrývadlami. Zobrazuje striedavo hlavné tinktúry prikrývadiel, prípadné výnimky sa uvádzajú v blazóne. Slúži predovšetkým na zamaskovanie prechodu medzi prilbou a klenotom. Môže sa zobrazovať s vlajúcimi alebo vystupujúcimi okrajmi alebo šnúrkami.
Neskôr točenice nahradili korunky, ktoré mali rovnaký účel. Udeľovali sa najprv panovníkom, neskôr všetkým vrstvám šľachty a podľa zákona, ktorý zaviedla Mária Terézia sa točenice udeľovali už len mešťanom.
Štítonos

Štítonos alebo nosič štítu alebo strážca štítu je vyobrazená bytosť ktorá podpiera erb.
Štítonosmi môžu byť ľudské bytosti, anjeli alebo heraldické zvieratá obvykle zobrazované vo dvojici po oboch stranách erbu. Výnimočne môže byť štítonos za erbom v páre (slony v znaku Konžskej republiky) alebo ako jediný nositeľ erbu (napr. dvojhlavá orlica s erbom na hrudi, znak dnes už neexistujúcej svätej ríše rímskej, neskôr Rakúska do konca I. svetovej vojny).
Štítonosi stoja na pôde alebo na stuhe s mottom, heslom alebo devízou. Obvykle sa zobrazujú vzpriamene.
Vydarený (priezvisko)

Vydarený je slovenské priezvisko. Najčastejšie je v okrese Myjava, najmä v meste Myjava, obciach Krajné a Podkylava.
Známi nositelia.
Pozri v článku Vydarený.
Swiss International Air Lines

Swiss International Air Lines (skrátene "Swiss") je švajčiarska hlavná letecká spoločnosť s hlavnou základňou na letisku v Zürichu. Spoločnosť poskytuje pravidelné lety po Európe, do Severnej a Južnej Ameriky, Afriky a Ázie. Swiss je vlastnená nemeckou spoločnosťou Lufthansa.
Swiss International Air Lines boli založené po bankrote národnej spoločnosti Swissair v roku 2002. Začiatky boli problematické, ale v roku 2005 sa stala spoločnosť súčasťou Lufthansy. 1. apríla 2006 sa stali Swiss International Air Lines súčasťou aliancie Star Alliance. Spoločnosť v súčasnosti lieta do 84 destinácií.
Flotila.
Flotilu Swiss International Air Lines tvoria nasledujúce lietadlá (stav z 24. septembra 2011):
Korec

Korec môže byť:
Korec (priezvisko)

Korec (o význame pozri korec) je slovenské a české priezvisko. Najčastejšie je v obciach Pata (okres Galanta), Bošany (okres Partizánske) a Šoporňa (okres Galanta).
Známi nositelia.
Pozri v článku Korec.
Londýnska zoologická záhrada

Londýnska zoologická záhrada je najstaršia vedecká zoologická záhrada na svete. Otvorená bola 27. apríla 1828. Je umiestnená na severnom okraji Regent’s Parku (preteká ňou "Regent's Canal"). Spravuje ju Londýnska zoologická spoločnosť. Táto spoločnosť tiež vlastní rozsiahlejšie pozemky vo "Whipsnade Wild Animal Park" v Bedfordshire, na ktoré boli premiestnené väčšie druhy zvierat, napríklad slony a nosorožce.
Dejiny.
Londýnska zoologická záhrada bola prvá vedecká zoo na svete. Bola otvorená roku 1828 a pôvodne bola plánovaná pre vedecké bádanie, ale v roku 1847 bola sprístupnená verejnosti. V súčasnosti sa tu nachádza viac ako 650 rôznych druhov zvierat.
Londýnska ZOO bola aj prvá záhrada, ktorá otvorila pavilón plazov (v roku 1849), prvé verejné akvárium (v roku 1853), prvý pavilón hmyzu (v roku 1881) a prvú detskú zoo (v roku 1938).
V súčasnej dobe prebieha v záhrade rozsiahla rekonštrukcia, ktorej cieľom je nahradiť klietky ohradami, ktoré zachovajú zvieratám prirodzené prostredie blížiace sa ich pôvodnému výskytu, ponúknu im lepšie životné podmienky a návštevníkom poskytuje viac realistickejší zážitok.
George Carlin

George Denis Patrick Carlin (* 12. máj 1937, Manhattan, New York – † 22. jún 2008, Santa Monica, Kalifornia) bol americký komik, herec a autor. Za svoje komediálne albumy získal päť cien Grammy. Svoju kariéru komika začal v roku 1959 v rádiu. Od 70-tych rokoch pravidelne vystupoval v stand-up comedy reláciách na CBS a HBO.
J Dilla

James Dewitt Yancey (* 7. február 1974, Detroit, Michigan, USA – † 10. február 2006, Los Angeles, Kalifornia, USA), tiež známy ako J Dilla a Jay Dee, bol americký hudobný producent.
Na hip-hopovej scéne sa prvýkrát objavil v polovici 90. rokov 20. storočia rokov v Detroite. Zomrel v roku 2006 na komplikáciu autoimunitného ochorenia lupus erytematodes.
Život.
James Yancey bol druhý najstarší zo štyroch detí. V mladosti ako tínedžer začal zbierať platne a hrať z nich v parku. Spolu so spolužiakmi Baatin-om a T3 z Pershing High School vystupoval v skupine Slum Village.
V roku 2001 začal používať meno "J Dilla" (aby sa odlíšil od Jermaine Dupriho, ktorého iniciály boli taktiež "J.D."), opustil Slum Village, aby sa venoval sólovej kariére.
Strečniansky priesmyk

Strečniansky priesmyk alebo Strečnianska tiesňava je prelomové údolie Váhu. 
Opis.
Rieka Váh, vytvárajúca prielom, tu rozdeľuje pohorie Malá Fatra na dva geomorfologické podcelky: Krivánsku Fatru na pravom (severovýchodnom) a Lúčanskú Fatru na ľavom (juhozápadnom) brehu. Vodný tok tvorí juhozápadný okraj Národného parku Malá Fatra, priľahlá časť Lúčanskej Fatry patrí do jeho ochranného pásma. Časť pravého brehu patrí do národnej prírodnej rezervácie Krivé, krajinársky zaujímavý Domašínsky meander na ľavom brehu je prírodnou pamiatkou. Priesmykom vedie od pradávna strategická dopravná a obchodná cesta a pre výber a ochranu mýta tu boli postavené dva hrady - Strečno a Starhrad.
Po Váhu sa od stredoveku splavovalo drevo na pltiach, dnes je pltníctvo turistickou atrakciou. Počas druhej svetovej vojny tu prebiehali tuhé boje a v okolí sa nachádza niekoľko pamätníkov. Váh v tomto úseku vytvára najväčší prírodný výtvor v Malej Fatre Domašínsky meander.
Doprava.
V súčasnosti je priesmyk dôležitý dopravný koridor, spájajúci dve veľké mestá Martin a Žilinu. Prielomom prechádza medzinárodná cesta E50 v trase cesty I/18, ako aj železničná trať Žilina – Košice.
Pamiatky.
Pri obci Strečno sa na brale priamo nad cestou nachádza Strečniansky hrad, asi 2 km proti prúdu na pravom brehu zasa Starhrad. Hrady tak ponúkajú výnimočný pohľad, ktorého jedinečnosť násobí pohľad z plte.
Studená

Studená môže byť:
Pierre Deligne

Pierre René Deligne (* 3. október 1944, Brusel, Belgicko) je belgický matematik. 
Je známy najmä vďaka svojej práci okolo Weilových domnienok, ktoré v roku 1973 aj úplne dokázal. Zaoberá sa ale aj inými oblasťami matematiky, pracuje najmä v algebraickej geometrii a teórii čísel. Je nositeľom viacerých vedeckých ocenení, v roku 1978 dostal Fieldsovu medailu, v roku 2008 Wolfovu cenu za matematiku a v roku 2013 Abelovu cenu.
Phillip Griffiths

Phillip Augustus Griffiths (* 18. október 1938, Raleigh, Severná Karolína, USA) je americký matematik. Zaoberá sa predovšetkým algebraickou geometriou, kde je priekopníkom využitia metód komplexných variet. Zaoberá sa tiež Hodgeovou teóriou. Je nositeľom Wolfovej ceny za matematiku za rok 2008.
David Mumford

David Bryant Mumford (* 11. jún 1937, Worth, Sussex, Anglicko, Spojené kráľovstvo) je anglický matematik. 
Je známy najmä vďaka svojej práci v oblasti algebraickej geometrie. Je nositeľom viacerých vedeckých ocenení, v roku 1974 dostal Fieldsovu medailu, v roku 2008 dostal Wolfovu cenu za matematiku.
Istrijský ypsilon

Istrijský ypsilon (chorv. "Istarski ipsilon") je systém diaľnic a rýchlostných ciest na chorvátskom polostrove Istria. Pozostáva z dvoch diaľnic – A8 (B8) a A9 (B9), ktoré sú zatiaľ postavené iba v polovičnom profile (len dva pruhy) a označené sú ako cesta pre motorové vozidlá s maximálnou povolenou rýchlosťou 110 km/h.
Cesta B8 (dĺžka 64,21 km) spája mesto Rijeka s mestom Pazin v strede Istrie a s cestou B9. Súčasťou tejto cesty je aj päť kilometrov dlhý tunel Učka (pod rovnomenným pohorím Učka). 
Cesta B9 (dĺžka 76,79 km) spája mesto Pula na juhu Istrie s mestami v severozápadnej časti polostrova (Umag, Buje) a končí na hraniciach so Slovinskom (smer Terst, Portorož, Koper a ďalej po slovinskej diaľnici A1 na Ľubľanu). 
Cesty sa spájajú pri meste Kanfanar a vytvárajú písmeno Y (odtiaľ aj pochádza názov tejto cestnej siete). Spolu merajú 141 km.
Spoplatnený je iba tunel Učka a viadukt Mirna.
Budúcnosť.
Prvá fáza výstavby bola dokončená v roku 2006 a to dokončením polovičných profilov.
V ďalšej fáze by sa mala rozšíriť na plnohodnotnú diaľnicu (plný profil) a následne by mali byť všetky úseky spoplatnené.
Rozšírenie cesty B9 na diaľnici A9 je naplánované do roku 2011.
Rozšírenie cesty B8 z Kanfaru do Pazinu na diaľnici A8 je naplánované do roku 2011. Zostávajúcich 45 km z Pazinu do Matulju (pri Rijeke) má byť postavené do roku 2014. Technicky, ale aj finančne náročné, bude najmä vybudovanie druhého tubusu tunelu Učka.
FC Baník Ostrava

FC Baník Ostrava je český futbalový klub, ktorý v súčasnosti hráva v najvyššej českej futbalovej súťaži.
Baník vznikol v roku 1922 a v začiatkoch nemal ani vlastné ihrisko. Od roku 1935 hrali futbalisti na Starej strelnici a v roku 1959 sa klub presťahoval na svoj terajší štadión - na Bazaly. Mesto Ostrava plánuje, že by sa mal klub presťahovať po vybudovaní nového mestského futbalového štadióna do Svinova.
V povojnovom období zostúpil klub len dvakrát do 2. ligy. Po Slavii Praha je teda Baník Ostrava druhým prvoligovým tímom, ktorý v najvyššej súťaži zotrval najdlhšie bez prerušenia.
Najväčšie úspechy klubu sú späté s menom trénera Evžena Hadamczika, ktorý v Baníku pôsobil od roku 1978. Počas piatich rokov na trénerskom poste získal s Baníkom Ostrava dvakrát majstrovský titul, trikrát obsadil druhé miesto, dvakrát vyhral Český pohár a raz Česko-slovenský pohár. Ďalšie veľmi úspešné obdobie znamenala sezóna 2003/04, kedy Baník po 23 rokoch opäť získal majstrovský titul a bol vo finále Pohára ČMFS. V roku 2005 klub tento pohár vyhral.
Baník má jedných z najradikálnejších fanúšikov v Česku (tzv. "chachary"). Fanúšikovia udržujú družbu so slovenským Spartakom Trnava a poľským GKS Katowice.
Vlajka štátu Oklahoma

Vlajka štátu Oklahoma je tvorená modrým listom predstavujúcim oblohu, v ktorej strede je tradičný štít kmeňa Osage z bizónej kože so siedmimi orlími perami. Pod štítom je veľkým bielym písmom uvedený názov štátu – OKLAHOMA.
História.
Prvá oklahomská vlajka bola prijatá v roku 1911. Mala červený list s bielou, modro lemovanou päťramennou hviezdou, v ktorej bola umiestnená modrá číslovka 46, symbolizujúca Oklahomu ako 46. štát, ktorý sa pripojil k Únii. Keďže červená farba a veľká hviezda pripomínali symboly komunizmu, bola táto vlajka nahradená 2. apríla 1925 súčasnou vlajkou, v tej dobe samozrejme ešte bez názvu štátu. Ten bol pridaný až roku 1941. Normalizácia presných farieb a tvarov bola určená Oklahomským kongresom dňa 23. mája 2006.
Pozdrav.
Súčasný pozdrav oklahomskej vlajky bol prijatý v roku 1982.
Symbolika.
Na štíte kmeňa Osage sú umiestnené dva symboly mieru: fajka mieru (calumet) reprezentujúca domorodých Američanov a olivová ratolesť reprezentujúca Američanov európskeho pôvodu. Na štíte je rozmiestených šesť zlatohnedých krížov, ako symbolov domorodých Američanov pre hviezdy. Modré pole reprezentuje prvú oficiálnu vlajku, ktorú používali bojovníci kmeňa Chotctaw počas Americkej občianskej vojny.
Juraj Králik (výtvarník)

Juraj Králik (* 16. máj 1963, Bratislava) je slovenský výtvarník, ktorý svoje diela prezentoval v Európe, Amerike, Ázii a Austrálii.
Životopis.
Juraj Králik je vyštudovaný fotograf, v rokoch 19781982 študoval na Škole umeleckého priemyslu v Bratislave, následne študoval odbor fotografia na Akadémii múzických umení v Prahe. Štúdium absolvoval v roku 1988. V roku 1990 sa stal spoluzakladateľom agentúry Oko a v roku 1993 grafického štúdia Rabbit &amp; Solution.
Na umeleckú scénu vstúpil dielami vytvorenými z vojenských odznakov. Od roku 2000 pracoval s tenistkou Martinou Navrátilovou na spoločnom projekte Art Grand Slam. Veľkorozmerné plátna, ktoré vznikli farebnými odtlačkami tenisových loptičiek, boli prezentované v roku 2005 v Galérii Danubiania v Čunove a následne okrem iných miest aj v Prahe (Česko), Londýne (Spojené kráľovstvo), Paríži (Francúzsko), New Orleans (USA), Perthe (Austrália), alebo Hongkongu.
V januári 2010 predstavil v Galérii SPP nový výtvarný cyklus Many &amp; Lóve. Veľkorozmerné obrazy vytvoril z už neplatných halierových mincí slovenskej meny, ktoré dostal od guvernéra Národnej banky Slovenska, Ivana Šramka. Na veľkorozmerných plochách z mincí zobrazil okrem iných aj amerického prezidenta Baracka Obamu alebo vodcu organizácie al-Káida, Usámu bin Ládina.
Nosohltan

Nosohltan (lat. "nasopharynx") je horný, lievikovitý úsek hltana, do ktorého choánami prúdi vzduch z nosovej dutiny. Vzduch vdýchnutý ústami sa do nosohltana privádza priamo, bez prípravy v nosovej dutine a nosohltane.Nachádza sa v horných dýchacích cestách.
Vanovia

Vanovia (staroseversky singulár "Vanr", plurál "Vanir") tvoria polovicu spojeného severského panteónu (spolu s Asmi). Kým Asovia sú zameraní skôr na vojny a bojovanie, Vanovia sa zameriavajú na plodnosť a prosperitu. Praktikujú "seid", čo je rituálna mágia. Medzi najvýznamnejších predstaviteľov Vanov patria Njörd, Frey a Freya. Ich domovom je "Vanaheim".
Einherjovia

Einherjovia sú v severskej mytológii duše mŕtvych bojovníkov, ktorí statočne zomreli počas boja. Zhromažďujú sa vo Valhale a ich veliteľom je Odin. Pripravujú sa na ragnarök (čo je podľa tejto mytológie koniec sveta, zánik bohov a posledná bitka medzi dobrom a zlom), kedy sa zúčastnia poslednej bitky proti silám zla.
Tento pojem sa často prekladá ako "význačný bojovník" alebo "tí, ktorí sú teraz v jedinom vojsku". To preto, lebo každý z týchto bojovníkov počas svojho pozemského života slúžil v mnohých armádach a bojoval v mnohých bitkách, ale teraz sú všetci len v jednej armáde, v armáde mŕtvych.
Tieto duše mŕtvych statočných bojovníkov vyberajú valkýry a norna Skuld, ktoré odnášajú jednu polovicu do Valhaly (siene padlých), ktorá sa nachádza v Asgarde (čo je obdoba nášho neba) a druhú polovicu do Fólkvangru (Freyinej siene), ktorá sa tiež nachádza v Asgarde.
Čchiou Čcheng-tung

Čchiou Čcheng-tung (čín. 丘成桐; Pchin-jin "Qiū Chéngtóng"; ang. "Shing-Tung Yau") (* 4. apríl 1949, Šantou, Čína) je čínsky matematik žijúci a pôsobiaci v USA. 
V súčasnosti pôsobí ako profesor na Harvard University. Je známy najmä vďaka svojej práci v oblasti diferenciálnej geometrie. Jeho práca viedla k objavu tzv. Calabiho-Čhiouovej variety, ktorá zohráva dôležitú úlohu najmä vo fyzikálno-kozmologickej teórii superstrún. Zaoberá sa aj diferenciálnymi rovnicami, topológiou a všeobecnou teóriou relativity. Je nositeľom veľkého množstva vedeckých ocenení, v roku 1982 dostal Fieldsovu medailu, v roku 2010 Wolfovu cenu za matematiku.